Santeri Saari
Ura > Seuraura

Saari aloitti jääkiekkoilun 9-vuotiaana Helsingin Kojooteissa. Hän siirtyi 11-vuotiaana Jokereihin, jossa Saari voitti C-nuorten Suomenmestaruuden vuosina 2009 ja 2010 sekä B-nuorten Suomenmestaruuden vuonna 2012. Hän oli kolmella osumallaan B-nuorten SM-sarjan kevään 2012 pudotuspelien eniten maaleja tehnyt puolustaja Kärppien Taneli Siikaluoman kanssa.
Kaudella 2012–2013 Saari debytoi Jokereiden SM-liigajoukkueessa pelaten siellä kaksi SM-liigaottelua. Hän pelasi ensimmäisen liigaottelunsa 20. marraskuuta 2012 Oulun Kärppiä vastaan ja sai siinä jääaikaa 10.38 minuuttia. Saari pelasi kauden aikana myös seitsemän Mestis-ottelua lainalla Kiekko-Vantaassa. Suurimman osan kaudestaan hän pelasi kuitenkin Jokereiden A-nuorissa, joiden tehokkain puolustaja, paras syöttäjä ja toiseksi paras pistemies Saari oli tehoilla 5+18=23. Hän jakoi koko A-nuorten SM-liigan puolustajien pistepörssin kymmenennen sijan kolmen muun pelaajan kanssa. Joulukuussa 2012 Saari teki vuoden mittaisen jatkosopimuksen Jokereiden kanssa.
St. Louis Blues varasi Saaren kuudennella kierroksella 173. pelaajana NHL:n varaustilaisuudessa 2013. Kaudella 2013–2014 hän ei mahtunut kertaakaan Jokereiden SM-liigajoukkueen kokoonpanoon ja pelasi suurimman osan kaudestaan lainalla Kiekko-Vantaassa, jossa Saari teki 25 runkosarjaottelussa yhden maalin. Hän pelasi kauden aikana myös seitsemän ottelua Jokereiden A-nuorissa. Huhtikuussa 2014 Saari teki kaksivuotisen jatkosopimuksen KHL:ään siirtyneiden Jokereiden kanssa.
Syyskuussa seura lähetti Saaren joulutaukoon asti kestävällä sopimuksella lainalle Ruotsin toiseksi korkeimmalle sarjatasolle HockeyAllsvenskan-joukkue BIK Karlskogaan. Jokerit kutsui hänet kuitenkin kokoonpanoonsa jo marraskuun lopulla, kun Daine Todd loukkaantui. Saari avasi maalitilinsä pääsarjatasolla kolmannessa KHL-ottelussaan 3. joulukuuta 2014 Metallurg Magnitogorskia vastaan. Tammikuussa 2015 hänet lähetettiin ottelukohtaisella lainasopimuksella pelaamaan Kiekko-Vantaaseen. Noin viikkoa myöhemmin Saaren sopimus Jokereiden kanssa purettiin yhteisymmärryksessä hänen saamaansa pieneen peliaikaan vedoten. Helmikuussa Saari siirtyi Hämeenlinnan Pallokerhoon kevääseen 2016 asti ulottuvalla sopimuksella. Hän teki siellä liigauransa avausmaalin 17. helmikuuta 2015 vieraissa Vaasan Sportia vastaan. Saaren osuma jäi HPK:n 0–4-voittoon päättyneen ottelun ratkaisumaaliksi. Hänet palkittiin ottelun Ilta-Sanomien kolmen tähden tähtipelaajana. Saari teki HPK:ssa kauden aikana 13 runkosarjaottelussa tehot 2+1=3.
Varsinaisella SM-liigan tulokaskaudellaan 2015–2016 Saari teki 45 runkosarjaottelussa tehot 3+6=9. Kaudeksi 2016–2017 hän siirtyi vuoden mittaisella sopimuksella Mestis-joukkue Heinolan Peliittoihin. Hänen kautensa jäi loukkaantumisen vuoksi kuitenkin vain seitsemän ottelun mittaiseksi. Kaudeksi 2017–2018 Saari siirtyi jatkamaan Mestis-uraansa vuoden mittaisella sopimuksella Espoo Unitedin joukkueeseen.
Kaudeksi 2018–2019 Saari siirtyi vuoden mittaisella sopimuksella pelaamaan monikansallista Erste Ligaa itävaltalaisen Vienna Capitalsin kakkosjoukkue Silveriin. Hän oli joukkueen tehokkain puolustaja tehoilla 10+15=25. Kaudeksi 2019–2020 Saari siirtyi vuoden mittaisella sopimuksella Ranskan Ligue Magnusin Chamois de Chamonixiin. Joulukuun 2019 lopulla hän vaihtoi sieltä loppukauden kattavalla sopimuksella monikansallisen Alps Hockey Leaguen itävaltalaisjoukkue VEU Feldkirchiin. Helmikuussa 2020 Saari siirtyi sieltä edelleen loppukauden kattavalla sopimuksella Norjan Fjordkraft-ligaenin Sparta Sarpsborgiin. Heinäkuussa hän teki joukkueen kanssa vuoden mittaisen jatkosopimuksen.
Saari palasi kaudeksi 2021–2022 Erste Ligaan ja siirtyi vuoden mittaisella sopimuksella romanialaisjoukkue Gyergyói HK:hon.